Rozhodnutie Komisie
zo 16. septembra 1998
o spoločnom technickom predpise týkajúcom sa všeobecných požiadaviek na pripojenie mobilných staníc, ktoré majú byť použité vo fáze II verejných digitálnych bunkových telekomunikačných sietí prevádzkovaných v pásme GSM 1800 (2. vydanie)
(oznámené dokumentom číslo C(1998) 2721)
(Text s významom pre EHP)
(98/575/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 98/13/ES z 12. februára 1998 o koncových telekomunikačných zariadeniach a zariadeniach družicových zemských staníc, vrátane vzájomného uznávania ich súladu [1], a najmä na jej článok 7 (2) druhá zarážka,
keďže Komisia prijala opatrenie na identifikáciu typov koncových telekomunikačných zariadení, pre ktoré sa požaduje spoločný technický predpis, ako aj pridružené prehlásenie o pôsobnosti v súlade s článkom 7 ods. 2 prvá zarážka;
keďže by sa mali byť prijať zodpovedajúce harmonizované normy, alebo ich časti, vykonávajúce základné požiadavky, ktoré sa majú transformovať do spoločných technických predpisov;
keďže s ohľadom na zabezpečenie kontinuity prístupu na trhy pre výrobcov je nutné stanoviť prechodné opatrenia týkajúce sa zariadení schválených podľa rozhodnutia Komisie 97/528/ES [2];
keďže rozhodnutie 97/528/ES by sa malo zrušiť s účinnosťou od ukončenia prechodného obdobia;
keďže výboru (ACTE) bol predložený návrh podľa článku 29 (2);
keďže spoločný technický predpis prijatý v tomto rozhodnutí je zhodný so stanoviskom ACTE,
PRIJALA TOTO ROZHODNUTIE:
Článok 1
1. Toto rozhodnutie sa týka koncových zariadení určených na pripojenie k verejnej telekomunikačnej sieti a spadajúcich do pôsobnosti harmonizovanej normy uvedenej v článku 2 ods. 1.
2. Toto rozhodnutie zavádza spoločný technický predpis, obsahujúci požiadavky na prístup pre koncové zariadenia, ktoré majú byť použité vo fáze II verejných digitálnych bunkových telekomunikačných sietí prevádzkovaných v pásme DCS 1800 s oddelením kanálov po 200 kHz a prenášajúcich prenosové kanály podľa princípu TDMA (viacnásobný prístup s časovým delením). Rozhodnutie sa týka aj koncových zariadení schopných prevádzky v oboch frekvenčných pásmach GSM 900 a GSM 1800.
Článok 2
1. Spoločný technický predpis musí obsahovať harmonizovanú normu, pripravenú príslušnou normalizačnou inštitúciou, zavádzajúcu v príslušnom rozsahu základné požiadavky uvedené v článku 5 písm. c) až f) smernice 98/13/ES. Odkaz na normu je v prílohe I. Uplatniteľné časti sú zahrnuté v prílohe II.
2. Koncové zariadenia, ktorých sa týka toto rozhodnutie, musia vyhovovať spoločnému technickému predpisu uvedenému v odseku 1, musia spĺňať základné požiadavky uvedené v článku 5 písm. a) a b) smernice 98/13/ES a musia spĺňať požiadavky ostatných uplatniteľných smerníc, najmä smerníc Rady 73/23/EHS [3] a 89/336/EHS [4].
Článok 3
Notifikované orgány poverené realizáciou postupov uvedených v článku 10 smernice 98/13/ES musia, vzhľadom na koncové zariadenia uvedené v článku 1 ods. 1 tohto rozhodnutia, používať alebo zabezpečiť používanie uplatniteľných častí harmonizovanej normy uvedenej v článku 2 ods. 1 po nadobudnutí účinnosti tohto rozhodnutia.
Článok 4
1. Rozhodnutie 97/528/ES sa ruší s účinnosťou od uplynutia troch mesiacov po nadobudnutí účinnosti tohto rozhodnutia.
2. Koncové zariadenia schválené podľa rozhodnutia 97/528/ES sa môžu naďalej umiestňovať na trhu a uvádzať do prevádzky s podmienkou, že ich schválenie nebolo udelené neskôr ako 3 mesiace po nadobudnutí účinnosti tohto rozhodnutia.
Článok 5
Toto rozhodnutie je adresované členským štátom.
V Bruseli 16. septembra 1998